ঘরে ফিরল বাঘমামা, স্বস্তিতে বৈকুন্ঠপুরবাসী

কুলতলি: অবশেষে জঙ্গলে ফিরে গিয়েছে বাঘ। উত্তর বৈকুন্ঠপুর (Baikunthapur) সংলগ্ন জঙ্গল থেকে মাকড়ি নদী পেরিয়ে আজমলমারি ১১ গভীর জঙ্গলে বাঘ ফিরে গিয়েছে বলে জানিয়েছেন মুখ্য বনাধিকারিক নিশা গোস্বামী।
স্থানীয় সূত্রে খবর, সোমবার কিশোরীমোহনপুর এলাকায় বাঘের ছাপ দেখতে পায় এলাকার বাসিন্দারা। তারপর দক্ষিণ বৈকুন্ঠপুর সংলগ্ন জঙ্গলে বাঘের উপস্থিতি টের পাওয়া যায়। সেই জঙ্গল বনদপ্তরের কর্মীরা জাল দিয়ে ঘিরলেও সেখান থেকে পালিয়ে যায় বাঘ। প্রায় দেড় কিলোমিটার দূরে উত্তর বৈকুন্ঠপুর সংলগ্ন জঙ্গলে অবস্থান করে।
আরও পড়ুন : আবাস যোজনায় ফের দুর্নীতি! সরব বিজেপি
এই জঙ্গলে বাঘের উপস্থিতি টের পেয়ে জঙ্গল ঘেরার কাজ করে বনদপ্তর। জঙ্গলে খাঁচাও পাতা হয়। টোপ হিসেবে ছাগলও রাখা হয়। সন্ধ্যে থেকে বাঘকে গভীর জঙ্গলে ফিরিয়ে দিতে একাধিকবার শব্দবাজি ফাটানো হয়। নদীতে ভাটা ছিল। তখনই বাঘ নদী পেরিয়ে চলে গিয়েছে বলে মনে করা হচ্ছে।
বুধবার জলপথে ও জালঘেরা অংশে তল্লাশি চালিয়ে বাঘের হদিস পাওয়া যায়নি। তবে উত্তর বৈকুন্ঠপুরের জঙ্গল থেকে বেরিয়ে আজমলমারির জঙ্গলে ফিরে যাওয়ার বাঘের ছাপ পাওয়া গিয়েছে। যা দেখে বনদপ্তর নিশ্চিত যে বাঘ গভীর জঙ্গলে ফিরে গিয়েছে।